Осим чувених плажа Могрен и Ричардова глава, једна од главних атракција је будвански Стари град, који се помиње у писаним изворима још у 5. веку пре нове ере. Стари Град је градско утврђење, првобитно подигнута на острву недалеко од обале, а касније је превлаком спојен са копном тако да је данас то обалско утврђење, иако је првобитно било острвско. Град је очуван и дан данас. Његове се куће користе за живот. Тешко је страдао у великом земљотресу 1979. године, али су зидине и куће успешно саниране. Зидине Старог града биле су и остале атракција за туристе из свих крајева света. У приземљима старих градских кућа данас су галерије, продавнице, кафеи и бутици. У Старом граду смештена је и градска тврђава Цитадела или Каштел, из 5-6. века п. н. е, један од ретких примера историјски слојевитог објекта на Црногорском приморју. Цитадела је повезана са зидинама у јужном, најузвишенијем делу града. Унутар Цитаделе су остаци темеља цркве Санта Марија де Кастело, за коју се верује да потиче из доба Немањића и Балшића, а по којој се цјела тврђава називала Каштел Свете Марије. Први пут тврђава се у писаним изворима помиње 1425.године. У оквиру Цитаделе данас се, у току летњих месеци, одвија богат културни живот у виду програма који чине театарска, музичка и балетска извођења. Најпознатија манифестација је позоришни фестивал Град театар, који се од Будви организује од 1978. године.